પણ નાનાભાઈએ તો હઠ પકડી કે પહેલાં એ શિકારીઓને ત્યાંથી દૂર કરો, પછી જ આગળ વાત. કૂતરી તો મહારાજાની જ છે, તેને મહારાજા ખુશીથી માગે, પણ આ શિકારીઓ કેટલી ખરાબ રીતે વર્તે છે એ તો જુઓ ! કૂતરી આ રીતે મગાય? અને શિકારીઓને પોલીસે તરત જ ત્યાંથી તગેડ્યા… અને ફોજદારની ખાનદાની તો જુઓ, નાનાભાઈના ઘેર આવીને કહેવા માંડ્યા કે મહારાજાસાહેબ પાસે જઈ આવ્યો, તે જાણવા માગતા હતા કે માસ્તરે કૂતરી આપવાની કેમ ના પાડી ? એટલે પછી મેં તમારા વતી જણાવ્યું કે કૂતરી એમના વિદ્યાર્થીઓની પાળેલી છે ને તેમને પ્રાણથી અધિક પ્યારી છે, પોતાના વિદ્યાર્થીઓને રડાવી માસ્તર કૂતરી આપે ? આ સાંભળી મહારાજાસાહેબ બોલ્યા કે ભલા માણસ, જો એ કૂતરી વિદ્યાર્થીઓની પાળેલી હોય તો મારે ન જોઈએ. તમે માસ્તરને કહી આવો કે મારે કૂતરી નથી જોઈતી. આ તો છે રાજા ભાવસિંહજીની મોટાઈ. બાકી સૌરાષ્ટ્રમાં તો કૂતરાની જાન જોડવા પાછળ લાખો રૂપિયાનો ધુમાડો કરી નાખનાર રાજા જીદે ચડ્યો હોય તો એક માસ્તરના જીવની શી વિસાત !